Kommer oor EFF-betoging in PhoenixDie EFF beoog om Donderdag na Phoenix op te ruk. (Foto: DA/Facebook) Die EFF in die eThekwini-streek ruk Donderdag op na Phoenix, met sy oorwegend Indiërbevolking, in protes teen wat die party bestempel as die “rassemoorde op swart mense”. Minstens 36 mense is dood in ŉ vlaag moorde wat gepleeg is tydens verlede maand se oproer en plundering in die gebied. Die minister van polisie, Bheki Cele, het Dinsdag ook gesê die voorvalle van geweld in Phoenix was die episentrum van “grusame misdaad en rassistiese voorvalle wat gelei het tot wrede moorde en beserings, gruwelike skade aan eiendom en ongekende pyn en trauma”. Inwoners het in reaksie op die grootskaalse plundering oënskynlik self probeer om hul gemeenskappe te beskerm, padblokkades opgestel en buurte gepatrolleer. Die situasie het egter in chaos ontaard en die padblokkades het volgens die minister verander in plekke van boendoegeregtigheid waar mense op grond van hul velkleur gekeer is om die buurt binne te gaan. “Ons vra vir die onmiddellike inhegtenisneming van al daardie rassistiese moordenaars en die beslaglegging van alle onwettige vuurwapens,” lui die EFF se oproep. Cele het vroeër gesê minstens 22 mense is reeds in verband met die voorvalle aangekeer en ŉ span van 31 speurders is aangestel om die altesame 52 sake wat tot dusver aanhangig gemaak is, te ondersoek. Julius Malema, leier van die EFF, het op Twitter gesê ŉ aanval “op enige vegter in Phoenix is ŉ aanval op almal in Suid-Afrika en ons sal dienooreenkomstig reageer”. Imagine taking advice from your enemy on how you must fight them; including black sellouts. An attack on any fighter in #phoenix is an attack on all of us in South Africa and we will respond accordingly. #EFFinPhoenix pic.twitter.com/cAWrZHWMfG — Julius Sello Malema (@Julius_S_Malema) August 5, 2021 Die DA het intussen aan die voorsitter van die Menseregtekommissie (MRK) geskryf en hom gevra om in te gryp by die toenemende “rasluitlokking” en rasgedrewe sondebok-makery in die provinsie. John Steenhuisen, leier van die DA, sê die optog is daarop gemik om mense teen Indiërmense op te sweep. “Hulle hoop om rassespanning aan te vuur en geweld tussen swart en Indiër-inwoners aan te blaas. Die soort verwoestende rasse-uitlokking is wat die EFF het om te bied in die politieke diskoers en dit kan nie toegelaat word om pos te vat nie,” sê Steenhuisen. Hy sê nes in die geval met die opbou tot die plundering en geweld drie weke gelede – wat begin het met die byeenkoms by Nkandla kort voor oudpres. Jacob Zuma se inhegtenisnemings – is dit duidelik dat die polisie in die provinsie nie kan of wil ingryp om ŉ dreigement van geweld te stuit nie. “Die meeste Suid-Afrikaners wil niks met hierdie ANC-faksiegeveg te doen hê nie en hulle wil beslis ook nie in die geweld daarvan vasgevang word nie. “Dit is daarom belangrik dat dit gestuit word voor dit in ŉ volskaalse rasoorlog ontaard,” sê Steenhuisen. Dit is nie die eerste keer dat die EFF opruk om sy ongelukkig met ŉ situasie te kenne te gee nie. In Brackenfell in die Wes-Kaap het ŉ EFF-betoging in November verlede jaar in chaos ontaard en skade van honderde duisende rand is tydens die optog aan munisipale eiendom aangerig. ’n Brandweerwa en ’n stuk veld is gedurende die betogings aan die brand gesteek en paaie, munisipale vullisdromme en verkeersligte is beskadig. Die betogings is voorafgegaan deur ’n herrie oor ’n matriekafskeidsfunksie wat kwansuis net vir wit leerders gehou is. Die Wes-Kaapse onderwysdepartement het in Desember egter bevind daar was geen bewyse dat enige leerders doelbewus op grond van hul ras uitgesluit is nie. Are the EFF visiting a school or an old age home tomorrow in #Phoenix? They like picking on the vulnerable. — Ian Cameron (@IanCameron23) August 4, 2021